b'\n_START_ARTICLE_\nViktoras Budrevi\xc4\x8dius\n_START_PARAGRAPH_\nViktoras Budrevi\xc4\x8dius (1928 m. spalio 1 d. Dervini\xc5\xb3 k., Lazdij\xc5\xb3 raj. \xe2\x80\x93 1993 m. rugs\xc4\x97jo 15 d. Vilniuje) \xe2\x80\x93 kompozitorius, choro dirigentas, pedagogas.\n_START_SECTION_\nBiografija\n_START_PARAGRAPH_\nI\xc5\xa1 ma\xc5\xbeens pasi\xc5\xbeym\xc4\x97jo muzikiniais gabumais. Mokydamasis Lazdij\xc5\xb3 gimnazijoje, dainavo chore ir vaikin\xc5\xb3 vokaliniame ansamblyje. Soviet\xc5\xb3 vald\xc5\xbeios buvo suimtas ir tremiamas \xc4\xaf Sibir\xc4\x85, bet pavyko i\xc5\xa1\xc5\xa1okti i\xc5\xa1 traukinio ir pab\xc4\x97gti._NEWLINE_1946\xe2\x80\x931948 m. Kauno muzikos mokykloje pas Nikodem\xc4\x85 Martinon\xc4\xaf mok\xc4\x97si choro dirigavimo ir kartu lank\xc4\x97 bendrojo lavinimo parengiamuosius kursus prie Kauno valstybinio universiteto. 1948\xe2\x80\x931953 m. choro dirigavim\xc4\x85 studijavo Lietuvos valstybin\xc4\x97je konservatorijoje (doc. Konrado Kavecko klas\xc4\x97). V\xc4\x97liau dar studijavo kompozicij\xc4\x85 pas prof. A. Ra\xc4\x8di\xc5\xabn\xc4\x85._NEWLINE_1953\xe2\x80\x931956 m. mok\xc4\x97 muzikos ir dainavimo Kauno Salom\xc4\x97jos N\xc4\x97ries vidurin\xc4\x97je mokykloje, d\xc4\x97st\xc4\x97 Juozo Gruod\xc5\xbeio muzikos mokykloje, vadovavo Lietuvos \xc5\xbeem\xc4\x97s \xc5\xabkio akademijos mi\xc5\xa1riajam student\xc5\xb3 chorui._NEWLINE_1956\xe2\x80\x931962 m. buvo Lietuvos valstybinio akademinio dramos teatro muzikos dalies ved\xc4\x97jas ir dirigentas. Nuo 1958 m. \xe2\x80\x93 Vilniaus miesto moter\xc5\xb3 choro \xe2\x80\x9eAidas" vadovas, v\xc4\x97liau \xe2\x80\x93 chormeisteris ir koncertmeisteris. Nuo 1965 m. \xe2\x80\x93 Lietuvos valstybin\xc4\x97s konservatorijos Choro dirigavimo katedros koncertmeisteris, v\xc4\x97liau \xe2\x80\x93 d\xc4\x97stytojas ir vyr. d\xc4\x97stytojas. Nuo 1971 m. \xe2\x80\x93 Lietuvos kompozitori\xc5\xb3 s\xc4\x85jungos narys. Buvo respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 Lazdij\xc5\xb3 ir Var\xc4\x97nos rajon\xc5\xb3 konsultantas ir rajonini\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas._NEWLINE_Suk\xc5\xabr\xc4\x97 kelis \xc5\xa1imtus \xc4\xafvairi\xc5\xb3 \xc5\xbeanr\xc5\xb3 muzikos k\xc5\xabrini\xc5\xb3. Tai originalios ir harmonizuotos liaudies dainos chorams bei solistams, kantatos, poemos ir balad\xc4\x97s, instrumentiniai k\xc5\xabriniai, operos \xe2\x80\x9eGiedr\xc4\x97" ir \xe2\x80\x9eVytautas Didysis\xe2\x80\x9c. Para\xc5\xa1\xc4\x97 kelet\xc4\x85 problemini\xc5\xb3 straipsni\xc5\xb3 ir muzikos metodini\xc5\xb3 darb\xc5\xb3, sureng\xc4\x97 daug savo autorini\xc5\xb3 koncert\xc5\xb3. Jo dainos skamb\xc4\x97jo ne vienoje respublikin\xc4\x97je dain\xc5\xb3 \xc5\xa1vent\xc4\x97je._NEWLINE_1978 m. Viktorui Budrevi\xc4\x8diui suteiktas nusipelniusio kult\xc5\xabros \xe2\x80\x93 \xc5\xa1vietimo darbuotojo garb\xc4\x97s vardas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'